CELEX: 62021TN0748
Language: mt
Date: 2021-11-25 00:00:00
Title: Kawża T-748/21: Rikors ippreżentat fil-25 ta’ Novembru 2021 – Hangzhou Dingsheng Industrial Group et vs Il-Kummissjoni

21.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 84/41
            
         
      Rikors ippreżentat fil-25 ta’ Novembru 2021 – Hangzhou Dingsheng Industrial Group et vs Il-Kummissjoni
      (Kawża T-748/21)
      (2022/C 84/58)
      Lingwa tal-kawża: l-Ingliż
      
         Partijiet
      
      
         Rikorrenti: Hangzhou Dingsheng Industrial Group Co., Ltd (Hangzhou, iċ-Ċina), Dingheng New Materials Co., Ltd (Rayong, it-Tajlandja), Thai Ding Li New Materials Co., Ltd (Rayong) (rappreżentanti: G. Coppo u G. Pregno, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kummissjoni (UE) 2021/1474 (1) tal-14 ta’ Settembru 2021 li jestendi d-dazju anti-dumping definittiv impost mir-Regolament ta’ Implimentazzjoni (UE) 2015/2384 u mir-Regolament ta’ Implimentazzjoni (UE) 2017/271 dwar l-importazzjonijiet ta’ ċerti foils tal-aluminju li joriġinaw mir-Repubblika tal-Poplu taċ-Ċina għall-importazzjonijiet ta’ ċerti foils tal-aluminju kkonsenjati mit-Tajlandja, kemm jekk iddikjarati li joriġinaw mit-Tajlandja kif ukoll jekk le, ippubblikat fil-Ġurnal Uffiċjali L 325 tal-15 ta’ Settembru 2021, sa fejn jikkonċerna Hangzhou Dingsheng Industrial Group Co., Ltd., Dingheng New Materials Co., Ltd., u Thai Ding Li New Materials Co. Ltd; u,
               
            
                  —
               
               
                  tikkundanna lill-Kummissjoni għall-ispejjeż ta’ dawn il-proċeduri.
               
            
         Motivi u argumenti prinċipali
      
      Insostenn tar-rikors, ir-rikorrenti tinvoka żewġ motivi.
      
                  1.
               
               
                  Permezz tal-ewwel motiv tagħhom, ir-rikorrenti jsostnu li r-Regolament ikkontestat huwa vvizzjat fil-liġi sa fejn jikkonkludi investigazzjoni li nbdiet – permezz tar-Regolament tal-bidu – mingħajr ma l-Kummissjoni tkun issodisfat il-livell ta’ prova meħtieġ rikjest skont l-Artikolu 13(3) tar-Regolament bażiku (l-ewwel parti tal-ewwel motiv). Fil-fatt, il-Kummissjoni bbażat ruħha bil-għama fuq il-kontenut tar-rikors, li, madankollu, huwa inkomplet u żbaljat b’mod sinjifikattiv peress li huwa bbażat fuq informazzjoni mhux affidabbli li l-Kummissjoni ma vverifikatx u lanqas ma kkomplementat. Barra minn hekk, ir-rikorrenti jsostnu li l-Kummissjoni naqset milli tindirizza kif xieraq il-kummenti tar-rikorrenti dwar l-illegalità tal-bidu (it-tieni parti tal-ewwel motiv).
               
            
                  2.
               
               
                  Permezz tat-tieni motiv tagħhom, ir-rikorrenti jsostnu li l-Kummissjoni ma pprovdietx motivazzjoni adegwata fir-rigward tal-eżistenza tal-elementi sostantivi elenkati fl-Artikolu 13(1) tar-Regolament bażiku, u b’mod partikolari fir-rigward tar-rekwiżit relatat mal-imminar tal-effetti ta’ rimedju tad-dazji, bi ksur tal-Artikolu 296 tat-Trattat dwar il-Funzjonament tal-Unjoni Ewropea u l-Artikolu 20(2) tar-Regolament bażiku.
               
            
         (1)  ĠU 2021, L 325, p. 6.